
Ruac go̱o̱kä mi jiääk kɛ kui̱ Mo-ab
1
Nɛmɛ ɛ ruac go̱o̱kä kɛ kui̱ Mo-ab.
Kɛ wäär kɛl cua Ar däk,
Mo-ab cɛ duɔ̱p,
Kir ca jɛ däk kɛ wäär kɛl,
Mo-ab cɛ duɔ̱p.
2
Ci ji̱ Di-bon wä wiee guäth palä,
cu ji̱ Mo-ab wiee kɛ kui̱ Nɛbo
kɛnɛ Me-dɛ-ba.
Cua wuɔ̱th diaal lɛny,
kä cua ti̱k diaal mut.
3
Kä ciɛŋ kɛn ni bieyni cuali
rɛy duɔ̱pni,
wuɔ̱thni duëli kɛnɛ ɣɔɔri,
nɛy diaal cikɛ
lua̱a̱ny kɛ mer.
4
Nɛy tin te kä Ɛc-bon kɛnɛ Ɛl-a-le
wiee kɛ kɛ jɔw mi di̱i̱t,
wa jɔwdiɛn liŋ nikä Yaadh.
Kɛ kui̱c ɛmɔ cu rɛm ji̱ Mo-ab
wiee kɛ jɔw mi di̱i̱t,
cu lo̱ckiɛn jiath.
5
Cua̱ wiee kɛ jiath lɔaac
kɛ kui̱ Mo-ab,
cu ji̱kɛ riŋ nikä Dho-ar,
cukɛ rɔ̱ bar nikä
Ɛg-lat-cɛ-li-ci-yaa.
Kä cukɛ wä dup Lu-ɣit kɛ wiee,
cukɛ wä nikɛ duɔ̱ɔ̱p
Ɣo-ro-na-yim
wieekɛ parkɛ da̱kdiɛn.
6
Kä ci pi̱w Nim-rim kööt,
kä ci juaac rɔɔl,
kä ci wal diaal kööt,
thilɛ juac mi tɔ̱c
mi ci duɔth.
7
Kɛ kui̱c ɛmɔ cukɛ tin ca tɔ̱w
naŋ ni rɛy lo̱o̱lä thepni.
8
Cua jɔw wi̱i̱kä liŋ gua̱thni
diaal kä Mo-ab,
cua wieediɛn liŋ nikä
Ɛg-la-yim,
ci jɔwdiɛn cop nikä
Ber-e-lim.
9
Ci pi̱w Di-bon thia̱a̱ŋ kɛ riɛm,
duundɛ ɣöö ŋotdɛ bä ti
ŋuan nöŋ Di-bon,
bä ji̱ Mo-ab tin ci rɔ̱ bar
nöŋ lony,
kɛnɛ nɛy tin ci duɔth rɛy wec.
